CELEX: 32022D0715
Language: lt
Date: 2022-05-05 00:00:00
Title: Komisijos įgyvendinimo sprendimas (ES) 2022/715 2022 m. gegužės 5 d. kuriuo Vengrijai leidžiama taikyti nukrypti leidžiančią nuostatą, pagal kurią „Importo kontrolės sistemai 2“ skirtos informacijos apie pašto siuntomis atsiunčiamas prekes mainams vykdyti ir tai informacijai saugoti leidžiama naudoti neelektronines duomenų apdorojimo priemones (pranešta dokumentu Nr. C(2022) 2765) (Tekstas autentiškas tik vengrų kalba) (Tekstas svarbus EEE)

2022 5 10   
               
               
                  LT
               
               
                  Europos Sąjungos oficialusis leidinys
               
               
                  L 133/31
               
            
         KOMISIJOS ĮGYVENDINIMO SPRENDIMAS (ES) 2022/715
         2022 m. gegužės 5 d.
         kuriuo Vengrijai leidžiama taikyti nukrypti leidžiančią nuostatą, pagal kurią „Importo kontrolės sistemai 2“ skirtos informacijos apie pašto siuntomis atsiunčiamas prekes mainams vykdyti ir tai informacijai saugoti leidžiama naudoti neelektronines duomenų apdorojimo priemones
         
            
               (pranešta dokumentu Nr. C(2022) 2765)
            
         
         (Tekstas autentiškas tik vengrų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 6 straipsnio 4 dalį kartu su 8 straipsnio 2 dalimi,
         pasikonsultavusi su Muitinės kodekso komitetu,
         kadangi:
         
                     (1)
                  
                  
                     Reglamento (ES) Nr. 952/2013 6 straipsnio 1 dalyje reikalaujama, kad visi informacijos mainai tarp muitinių tarpusavyje ir tarp ekonominės veiklos vykdytojų ir muitinių, taip pat tokios informacijos saugojimas, kaip reikalaujama pagal muitų teisės aktus, būtų vykdomi naudojantis elektroninėmis duomenų apdorojimo priemonėmis;
                  
               
                     (2)
                  
                  
                     Reglamento (ES) Nr. 952/2013 6 straipsnio 4 dalyje nustatyta, kad išimtiniais atvejais galima priimti sprendimus leisti vienai ar kelioms valstybėms narėms nukrypti nuo reikalavimo informacijos mainams vykdyti ir tai informacijai saugoti naudoti elektronines duomenų apdorojimo priemones, jei tokia nukrypti leidžianti nuostata pagrindžiama jos prašančios valstybės narės ypatinga padėtimi ir tą nuostatą leidžiama taikyti konkrečiu laikotarpiu;
                  
               
                     (3)
                  
                  
                     Komisijos įgyvendinimo sprendimu (ES) 2019/2151 (2) nustatyta darbo programa (toliau – darbo programa), susijusi su Sąjungos muitinės kodekse numatytų elektroninių sistemų kūrimu ir diegimu. Šioje darbo programoje išvardytos elektroninės sistemos, kurios turi būti sukurtos, ir nustatytos numatomos tų sistemų veikimo pradžios datos. Joje nurodytas „Importo kontrolės sistemos 2“ (toliau – ICS2) įgyvendinimas remiantis Reglamento (ES) Nr. 952/2013 6 straipsnio 1 dalimi, 16, 46, 47 ir 127–132 straipsniais ir jos įdiegimo datos;
                  
               
                     (4)
                  
                  
                     remiantis darbo programa, valstybės narės nuo 2021 m. kovo 15 d. turėjo būti pasirengusios įdiegti ICS2 1 versiją įvežimo bendrųjų deklaracijų duomenims apie prekes, kurias pašto paslaugų teikėjai ir skubių siuntų vežėjai veža oro transportu, rinkti, taip pat iki 2021 m. spalio 1 d. sudaryti galimybę ekonominės veiklos vykdytojams prisijungti prie sistemos ir teikti įvežimo bendrąsias deklaracijas naudojantis šia sistema;
                  
               
                     (5)
                  
                  
                     pagal Reglamento (ES) Nr. 952/2013 127 straipsnį ir Komisijos įgyvendinimo reglamento (ES) 2015/2447 (3) 183 straipsnio 1 dalies c punktą Sąjungoje įsisteigę pašto paslaugų teikėjai nuo 2021 m. spalio 1 d. įvežimo bendrąsias deklaracijas ir reikiamus duomenis atitinkamų valstybių narių muitinėms turi teikti naudodamiesi ICS2;
                  
               
                     (6)
                  
                  
                     tačiau Vengrijos pašto paslaugų teikėjas dar nėra techniškai pasirengęs laikytis tų reikalavimų. Dėl išimtinių aplinkybių, kurias lėmė pasirinkto rangovo nepajėgumas įgyvendinti reikiamą elektroninį sprendimą, Vengrijos pašto paslaugų teikėjas negalėjo prisijungti prie ICS2 iki nustatyto termino, t. y. iki 2021 m. spalio 1 d. Pašto paslaugų teikėjas nusprendė pasitelkti kitą rangovą prisijungimui įgyvendinti, šiuo metu vyksta techniniai darbai. Dėl šios priežasties pašto paslaugų teikėjas kol kas neturi galimybės įvežimo bendrųjų deklaracijų duomenų šiai sistemai teikti elektroninėmis duomenų apdorojimo priemonėmis;
                  
               
                     (7)
                  
                  
                     2021 m. gruodžio 21 d. pateiktas Vengrijos muitinės prašymas duoti leidimą taikyti nukrypti leidžiančią nuostatą pagal Reglamentą (ES) Nr. 952/2013 grindžiamas išimtinėmis aplinkybėmis, kurios lėmė nepakankamą Vengrijos pašto paslaugų teikėjo techninį pasirengimą. Todėl tokia nukrypti leidžiančia nuostata Vengrijai turėtų būti laikinai leidžiama informacijos apie pašto siuntomis atsiunčiamas prekes mainams vykdyti ir tai informacijai saugoti naudoti neelektronines duomenų apdorojimo priemones, jeigu pašto paslaugų teikėjas privalo pateikti tokių prekių įvežimo bendrąsias deklaracijas;
                  
               
                     (8)
                  
                  
                     įgyvendindama šį sprendimą Vengrijos muitinė turi pranešti Komisijai apie savo paskirtojo pašto paslaugų teikėjo prisijungimą prie ICS2;
                  
               
                     (9)
                  
                  
                     nukrypti leidžiančios nuostatos galiojimo trukmė turėtų būti nustatyta atsižvelgiant į nacionalinės pašto sistemos, sudarančios galimybes perduoti ICS2 apdorojamus duomenis apie pašto siuntas muitinei elektroninėmis priemonėmis, kūrimo eigą ir galutinį terminą;
                  
               
                     (10)
                  
                  
                     prievolė teikti įvežimo bendrųjų deklaracijų duomenis apie visas pašto siuntas elektroninėmis priemonėmis įsigaliojo nuo 2021 m. spalio 1 d., todėl šis sprendimas turėtų būti taikomas nuo tos dienos,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypdama nuo Reglamento (ES) Nr. 952/2013 6 straipsnio 1 dalies, Vengrijos muitinė leidžia savo nacionaliniam pašto paslaugų teikėjui pašto siuntomis atsiunčiamų prekių įvežimo bendrąsias deklaracijas teikti informacijos mainams vykdyti ir tai informacijai saugoti naudojant neelektronines duomenų apdorojimo priemones, kol nacionalinis pašto paslaugų teikėjas prisijungs prie „Importo kontrolės sistemos 2“ (ICS2) arba iki 2022 m. balandžio 30 d., priklausomai nuo to, kuri iš tų datų yra ankstesnė.
         
         
            2 straipsnis
            Per vieną mėnesį nuo pranešimo apie šį sprendimą dienos Vengrijos muitinė praneša Komisijai apie savo nacionalinio pašto paslaugų teikėjo prisijungimą prie ICS2, siekiant muitinei teikti pašto siuntomis atsiunčiamų prekių įvežimo bendrųjų deklaracijų duomenis.
         
         
            3 straipsnis
            Šis sprendimas skirtas Vengrijai.
            Jis taikomas nuo 2021 m. spalio 1 d. iki 2022 m. balandžio 30 d.
         
         
            Priimta Briuselyje 2022 m. gegužės 5 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  OL L 269, 2013 10 10, p. 1.
         
            (2)  2019 m. gruodžio 13 d. Komisijos įgyvendinimo sprendimas (ES) 2019/2151, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 325, 2019 12 16, p. 168).
         
            (3)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).